Kolkata Weather: বাধাহীন উত্তুরে হাওয়া, নতুন বছরে কলকাতায় ফিরল শীত

কলকাতা: নতুন বছরের শুরুতেই কলকাতায় ফিরল শীত (Kolkata Winter)৷ দক্ষিণবঙ্গে আগামী দু-তিনদিন  আরও ঠান্ডা পড়ার সম্ভাবনা৷ আকাশ পরিষ্কার থাকায় বাধাহীন উত্তুরে হাওয়া৷ আলিপুর আবহাওয়া দফতর জানিয়েছে, রাতের দিকে তাপমাত্রা ২-৩ ডিগ্রি কমে যেতে পারে৷ তখন ভালোই ঠান্ডা মালুম হবে৷ তবে এই শীত ক্ষণস্থায়ী৷ পশ্চিমী ঝঞ্ঝার কারণে ফের বাধা পাবে উত্তুরে হাওয়া৷ তখন বাড়বে তাপমাত্রা৷

কার্যত গোটা ডিসেম্বর জাঁকিয়ে শীত ছিল অধরা৷ তার উপর পশ্চিমী ঝঞ্ঝার প্রভাবে পৌষে অকাল বর্ষণ হয়েছে৷ বর্ষবিদায়ের শেষলগ্নে কলকাতা-সহ কয়েকটি জেলায় বৃষ্টি হয়েছে৷ তখন আলিপুর আবহাওয়া দফতর জানিয়েছিল, নতুন বছরের শুরু থেকেই ফিরবে শীতের আমেজ৷ সেই পূর্বাভাস মিলে যাওয়ায় খুশি শীতপ্রেমীরা৷ রবিবার কলকাতায় সর্বনিম্ন তাপমাত্রা ১৩.৫ ডিগ্রি সেলসিয়াস৷ হাওয়া অফিস জানিয়েছে, ৩ জানুয়ারি সোমবার সকালের মধ্যে রাজ্যের অধিকাংশ জেলায় আকাশ পরিষ্কার থাকবে৷ একইসঙ্গে আবহাওয়া শুকনো থাকবে৷ সকালের দিকে কোনও কোনও জায়গায় কুয়াশা দেখা দিতে পারে৷

চলতি সপ্তাহে আবার হাজির হতে চলেছে পশ্চিমী ঝঞ্ঝা৷ তার জেরে ফের একবার উধাও হয়ে যেতে পারে শীত৷ উত্তর পশ্চিম ভারতে ৪ জানুয়ারি আরও একটি পশ্চিমী ঝঞ্ঝা আসতে চলেছে৷ তারই জেরে আগামী ৫ জানুয়ারি থেকে এরাজ্যেও রাতের তাপমাত্রা বাড়তে শুরু করবে৷